Trump hef verbod op wildtrofeë opArgieffoto Die Trump-administrasie het stil-stil die verbod op die invoer van onder meer olifanttrofeë uit Afrika opgehef, wat wyd veroordeel word as ŉ “ommeswaai” van pres. Donald Trump se vorige veroordeling van dié praktyk. Die US Fish and Wildlife Service (FWS) het in ŉ memorandum, wat 1 Maart 2018 gedateer is, dié besluit bekendgemaak. Volgens die memorandum word die verbod opgehef op die invoer van trofeë van Afrika-olifante wat in Suid-Afrika, Zimbabwe, Tanzanië, Botswana, Namibië en Zambië gejag is. Die verbod op die invoer van trofeë van leeus wat in Suid-Afrika, Zimbabwe en Zambië gejag word, is ook opgehef, asook die invoer van trofeë van bontebokke wat in Suid-Afrika gejag is. Die memorandum stel dit dat die ondersteunende bevindings wat by die Wet op Bedreigde Spesies gevoeg is met betrekking tot die bogenoemde verbodsbepalings nie meer vanpas is om individuele permitbeslissings oor dié spesies te maak nie. “Die FWS is egter van voorneme om die inligting wat in hierdie bevindings gebruik word steeds te oorweeg waar dit gepas is, tesame met die inligting wat die FWS ontvang en die inligting wat beskikbaar is wanneer elke aansoek ontvang word, om individuele permitaansoeke te evalueer,” lui die memorandum. Pres. Donald Trump se twiet op 20 November 2017 oor die kwessie. Die FWS het gesê hy sal voortgaan om die status en bestuur van hierdie spesies in die onderskeie lande te monitor. Elke permitaansoek van die bogenoemde ses Afrika-lande sal dus nie outomaties goedgekeur word nie, maar op ŉ individuele grondslag oorweeg word. Aansoekers moet dus soos voorheen aan streng bewarings- en volhoubaarheidsvereistes voldoen. Die opheffing van bostaande verbod is deur internasionale media bestempel as onverwags en ŉ ommekeer van Trump se vorige uitsprake oor die kwessie. Trump het verlede jaar ŉ stortvloed kritiek ontvang nadat hy aangekondig het dat die verbod op die invoer van olifanttrofeë, wat deur die Obama-administrasie ingestel is, moontlik opgehef kan word. In November 2017 het hy getwiet hy gaan sy besluit heroorweeg om eers al die bewaringsfeite behoorlik na te gaan. Trump het op 20 November 2017 getwiet: “Big-game trophy decision will be announced next week but will be very hard pressed to change my mind that this horror show in any way helps conservation of elephants or any other animal” [sic]. Trump is vandeesweek weereens erg op sosiale media gekritiseer vir sy besluit, met talle sosialemediagebruikers wat die besluit as “aanstootlik” en “belaglik” bestempel. ŉ Foto van Trump se seun wat tydens ŉ jagtog in 2012 geneem is waar hy staan met ŉ mes in die een hand en die stert van ŉ olifant in die ander, is weer wyd gedeel en veroordeel. Trump het egter nog nie weer hierop reageer nie.